钦定古今图书集成/理学汇编/学行典/第106卷 > 礼记 > 《王制》
## 钦定古今图书集成/理学汇编/学行典/第106卷 > 礼记 > 《王制》

命乡简不帅教者，以告耆老，皆朝于庠。元日习射上
功，习乡上齿。大司徒帅国之俊士与执事焉。

〈陈注〉此言简不肖以绌恶之事。乡，畿内六乡也，在远郊之内，每乡万二千五百家。庠，则乡之学也。耆老，乡中致仕之卿大夫也。元日，所择之善日也。期日定则耆老皆来会聚，于是行射礼与乡饮酒之礼。射以中为上，故曰“上功”；乡饮则序年之高下，故曰“上齿。”大司徒，教官之长也。率其俊秀者与执礼事，盖欲使不帅教之人，得于观感而改过以从善也。

又

乐正崇四术、立四教，顺先王《诗》《书》《礼》《乐》以造士。春秋教以礼、乐，冬夏教以《诗》《书》。

〈陈注〉术者，道路之名，言《诗》《书》《礼》《乐》四者之教，乃入德之路，故言“术”也。古人之教，虽曰四时各有所习，其实亦未必截然弃彼而习此，恐亦互言耳。非《春秋》不可教《诗》《书》，《冬》《夏》不可教《礼》《乐》也。

又

《七教》：父子、兄弟、夫妇、君臣、长幼、朋友、宾客。

〈陈注〉七教，司徒所掌，教兴民德，明则不渝。